คุณค่าบริษัท : BH โตได้ดีอยู่
มีการวิเคราะห์กันว่า บริษัท โรงพยาบาลบำรุงราษฎร์ จำกัด (มหาชน) หรือ BH จะมีกำไรปกติในไตรมาส 2 ปี 60 ที่ 942 ล้านบาท ลดลง 6.3% จากไตรมาสก่อน แต่เพิ่มขึ้น 9.8% จากงวดเดียวกันของปีก่อน เติบโตเร่งตัวจากอานิสงส์ของฤดูฝนที่มาเร็วซึ่งเป็นบวกต่อจำนวนผู้ป่วยไทย
30 ก.ค. 2560

ขณะที่ค่ารักษาพยาบาลเฉลี่ยต่อหัวคาดว่ายังเพิ่มขึ้นตามความสามารถในการรักษาโรคซับซ้อน ทำให้คาดรายได้จะหดตัว 1.1% จากปัจจัยฤดูกาล แต่พลิกมาเติบโตได้ 1.2% หลังจากหดตัวติดต่อกัน 2 ไตรมาส ขณะที่การควบคุมต้นทุนคาดว่ายังสามารถทำได้อย่างมีประสิทธิภาพเช่นเดียวกับในอดีต
นอกจากนี้คาดว่า BH ยังมีปัจจัยหลักที่ขับเคลื่อนการเติบโตปีนี้ยังคงมาจากการขยายตัวของ Margin จากการเน้นรักษาโรคที่ซับซ้อนมากขึ้นสอดคล้องกับการลงทุนเทคโนโลยีใหม่ๆ ในการรักษาเพื่อชดเชยจำนวนผู้ป่วยที่ชะลอตัว ขณะที่ฝั่งต้นทุนยังคงเน้นการควบคุมอย่างเข้มข้นและมีประสิทธิภาพ โดยเน้นลงทุนเฉพาะพื้นที่บริการทางการแพทย์ ชะลอการลงทุนขนาดใหญ่ออกไปเพื่อลดความเสี่ยงที่จะฉุดผลการดำเนินงานในภาพรวม (2nd Campus) เพื่อให้สอดคล้องกับภาวะอุตสาหกรรมในปัจจุบันโดยเฉพาะจากลูกค้าตะวันออกกลางที่ชะลอตัว
อย่างไรก็ตาม BH ยังคงให้ความสำคัญกับทุกตลาด ทั้งการเจาะตลาดมากขึ้นสำหรับตลาดดั้งเดิมอย่างตะวันออกกลาง ขณะที่ตลาดมีศักยภาพสูงในปัจจุบันอย่างอินโด-จีนก็มีการขยายตลาดเพิ่มอย่างต่อเนื่อง
เนื่องจาก BH มีชื่อเสียงของโรงพยาบาลที่จะดึงดูดทั้งผู้ป่วยและแพทย์มือดี ยังเป็นปัจจัยสำคัญที่รักษาความสามารถในการแข่งขันระยะยาว เป็นโอกาสต่อการปรับเพิ่มค่ารักษาต่อเนื่อง และยังมีราคาถูกกว่าการรักษาในต่างประเทศ โดยประเมินกำไรปีนี้เพิ่มขึ้น 6%
ขณะที่ผลการดำเนินงานไตรมาส 1 สิ้นสุดวันที่ 31 มีนาคม 2560 บริษัทมีรายได้รวมทั้งสิ้น 4,495.22 ล้านบาท จากงวดเดียวกันของปีก่อน 4,693.77 ล้านบาท ส่วนกำไรของบริษัทขยับขึ้นมาอยู่ที่ 1,005.29 ล้านบาท หรือ 1.38 บาทต่อหุ้น จากงวดเดียวกันของปีก่อน 977.75 ล้านบาท หรือ 1.34 บาทต่อหุ้น โดยผลประกอบการเพิ่มขึ้นจากอัตรากำไรของ EBITDA ที่เพิ่มขึ้น พร้อมกับค่าใช้จ่ายในการดำเนินงานที่ลดลง
เมื่อวิเคราะห์ฐานะทางการเงินเพื่อเป็นตัวแปรในการตัดสินใจต่อการลงทุน พบว่าฐานะทางการเงินของบริษัทยังดูดี เพราะบริษัทมีสินทรัพย์หมุนเวียนมากถึง 10,003.28 ล้านบาท เมื่อนำมาเทียบกับหนี้สินหมุนเวียนเพียง 2,493.70 ล้านบาท ได้ค่า CURRENT RATIO อยู่ที่ระดับ 4.02 เท่า ถือว่าสภาพคล่องทางการเงินของบริษัทมากพอสมควรในการขยายกิจการ
ส่วนหนี้สินของบริษัทไม่มีอะไรที่น่าเป็นห่วง เพราะบริษัทมีหนี้สินรวมแค่ 6,695.84 ล้านบาท เมื่อนำมาเทียบกับสัดส่วนของผู้ถือหุ้นมากถึง 15,761.36 ล้านบาท ได้ค่า D/E อยู่ที่ระดับ 0.43 เท่า แสดงว่า บริษัทปลอดจากภาระหนี้จริงๆ
ในขณะที่นักวิเคราะห์ บล.ฟินันเซีย ไซรัส มองว่าแม้การเติบโตของรายได้จะไม่โดดเด่น แต่จากความสามารถในการทำกำไรที่ยังเป็นเลิศ รวมถึงฐานะการเงินและกระแสเงินสดที่แข็งแกร่ง จึงยังคงคำแนะนำ “ซื้อ” ราคาเหมาะสมที่ 200 บาท
…
ผู้ถือหุ้นรายใหญ่
รายชื่อกรรมการ